#Spaarmaand: Hier is wenk 19 uit 31 | Netwerk24
Deur Hanlie Stadler 19 Julie 2019 05:01
Julie is Spaarmaand. As jy tieners in die huis het, sit jy waarskynlik met die hande in die hare oor jou kosrekening! Hier is raad.
‘Rantsoeneer’ die hamsters
Daar is baie ooreenkomste tussen hamsters en tieners: Albei spesies is dikwels nagdiere en slaap graag dae om en albei kan betreklik territoriaal wees oor hul “hokkies”.
Vir die doelwit van Spaarmaand is die grootste probleem egter daardie kieste wat konstant vol is. ’n Tiener sal vyf minute ná aandete weer die kas- of yskasdeur oopmaak en aan iets begin knaag.
Huishoudings het egter ook ander knaagdiere – sommige hou dalk van biltong, ander hou dalk van koekies.
Dis waarom dit klink na ’n blink plan om ’n maand of drie se begroting vir koeldrank, skyfies, koekies en lekkergoed grootmaat (en dus goedkoper) aan te skaf. In die praktyk sal jy dalk egter vind dat die voorraad binne weke – dalk selfs binne dae! – verorber word.
Die oplossing? Vind ’n veilige spens waar niemand die lekkernye gaan opspoor nie en sit net weekliks (of selfs daagliks as die probleem groot is) ’n rantsoen daarvan in die kombuiskas.
Dit kan meebring dat julle heelmaand lank ietsie lekkers kan geniet, sonder om meer te bestee.
As jy nie ’n veilige bêreplek het nie, koop dan maar eerder die eetgoed aan soos wat dit nodig is, al kos dit ’n klein bietjie meer omdat jy dit nie grootmaat aankoop nie.